open-index/open-wikipedia-markdown huggingface dataset:
שרגא שמר

**שרגא שמר** (24 בפברואר 1929 – 17 בנובמבר 2019) היה ראש מועצת חבל יבנה, ממייסדי מושב ניר גלים, ממייסדי בית העדות להנחלת זיכרון השואה ופעיל ציבור.

## ביוגרפיה
שמר נולד בכפר הנגון שבצפון מזרח הונגריה ליום-טוב ושרה שירמן. לאחר פלישת גרמניה להונגריה, במרץ 1944, נשלח עם משפחתו לגטו אוזד ובהמשך גויס עם אביו לפלוגות העבודה של צבא הונגריה. במסגרת פלוגת העבודה, עבד בקו החזית שבין הונגריה לברית המועצות בגליציה המזרחית. כמו כן, עבד בתיקון מסילות ברזל שהופצצו על ידי האמריקאים בהג'שהלום, צומת רכבות ראשי, בגבול הונגריה-אוסטריה. בהג'שלום נפטר אביו ממחלת הטיפוס. שרגא בן ה-15 שרד את המלחמה.

לאחר המלחמה הצטרף לגרעין הכשרה של בני עקיבא, גרעין "גאולה". לאחר תקופת הכשרה של כשנה וחצי בהונגריה ובגרמניה, הם העפילו ארצה על אניית המעפיל האלמוני בפברואר 1947. לאחר עימות עם הבריטים נתפסה האונייה ושרגא שולח בין יתר נוסעיה למחנה 65 בקפריסין. בערב יום הכיפורים 1947, הגיע שרגא לארץ ישראל.

בשנת תשי"א התחתן עם רחל לבית וייס, ונולדו להם ארבעה ילדים. בימי חייו נולדו לו מעל 20 נכדים ו-30 נינים.

שרגא נמנה עם מייסדי מושב ניר גלים ומילא שורה של תפקידים במושב. היה פעיל במגוון תפקידים ציבוריים באיגוד המושבים של הפועל המזרחי וסייע בהקמת היישובים הדתיים ברמת הגולן, בבקעת הירדן, וביישובים הראשונים בגוש קטיף. בשנת 1981 החל לכהן כראש מועצת חבל יבנה עד לשנת 1994 ובמסגרת התפקיד היה שותף פעיל בהקמת בית העדות במועצה. היה פעיל בעמותת "ילדים" שבמסגרתה ארגן הבאת ילדים יהודיים מהונגריה לביקורים בארץ.
בשנים 1985–1998 כיהן שרגא כיו"ר איגוד ערים לאיכות הסביבה אשדוד וחבל יבנה. משנת 1995 שימש כיו"ר העמותה למען החבר הוותיק בחבל יבנה. משנת 1999 שימש כסמנכ"ל מרכז המועצות האזוריות ויו"ר הנהלת קריית החינוך גבעת ושינגטון.

בשנת תשס"א הוענק לו פרס עמינח למפעל חיים על פעילותו הציבורית.

נפטר ב-17 בנובמבר 2019, נקבר בבית העלמין המשותף לבני דרום וניר גלים.

## קישורים חיצוניים

*אודות שרגא שמר באתר בית העדות בניר גלים.
*פרס הציונות הדתית לשנת תשע"א באתר ישיבת כרם ביבנה.
* 
## הערות שוליים

קטגוריה:ראשי המועצה האזורית חבל יבנה
קטגוריה:ישראלים ילידי הונגריה
קטגוריה:עולים לאחר מלחמת העולם השנייה
קטגוריה:ניר גלים: אישים
קטגוריה:דירקטורים ישראלים
קטגוריה:אישים הקבורים במושבים
קטגוריה:ישראלים שנולדו ב-1929
קטגוריה:ישראלים שנפטרו ב-2019
לאלוויס

**לאלוויס** (שם מדעי: ***Llallawavis***) הוא סוג נכחד של עוף טורף ממשפחת הפורוסרקוסיים, אשר חי באמריקה הדרומית בתקופת הפליוקן, לפני 3.5 מיליון שנה מהיום. פירוש השם הוא: "עוף מלהיב", מהמילה בשפת הקצ'ואה: "llallawa" - "מלהיב" והסיומת הלטינית: "avis" - "עוף". שמו של המין בסוג הוא על שם החוקר "גלילאו חואן סקאביה" (Galileo Juan Scaglia).

מאובני הלאלוויס נתגלו בשנת 2010 לחופי תצורות לוס לובוס אלו  שבבואנוס איירס, ארגנטינה והוגדרו ב-2015 בידי החוקר פדריקו דגראנג' (federico degrange).

מאובני עוף זה נמצאו משלד כמעט שלם, לרבות שרידי הגולגולת הכבדה וגם את חלל העיניים, הלסת, תיבת הקול וקשה הנשימה. עוף זה היה קטן יחסית לקרוביו המאיימים והגיע רק לגובה 1.5 מטרים ולמשקל ממוצע של 18 ק"ג. ככל הנראה הוא הותאם לתנאי ריצה מהירה בערבות העשב של ארגנטינה, שם רדף אחרי טרף קטן או בינוני. ממצאים בגולגולת מרמזים שעם אוזניו הוא היה יכול לשמוע תדרי קולות בטווח 380 עד 4,230 הרץ, כנראה כדי להאזין לטרף.

## קישורים חיצוניים

קטגוריה:פורוסרקוסיים
קטגוריה:בעלי חיים שחיו בפליוקן באמריקה הדרומית
קטגוריה:עופות שחיו בפליוקן
קטגוריה:טקסונים שהתפתחו בפליוקן
זית יונאן

**זַיִת יוּנאן** (שם מדעי: *Tetrapilus tsoongii*, שם נרדף: *Olea yuennanensis*) הוא עץ שגובהו בין מטר ל-12 מטרים הגדל ברפובליקה העממית של סין, מדרום סין עד הָאיְנָאן (אי טרופי גדול ומחוז מדרום לחופי סין) מהסוג ** ממשפחת הזיתיים.

מין זה משמש להכנת בונסאי או כעץ נוי של פארקים וגנים.

## שמות המין
שמו של זית יונאן בסין בכתב סיני הוא 云南木犀榄, ובפין-יין: Yúnnán mùxī lǎn.

במקומות שונים מופיע שם המין בטעות באיות *yunnanensis* בשל האיות המקובל למחוז שבו גדל המין.

## מאפיינים
זית יונאן הוא שיח או עץ ירוק-עד בגובה מטר עד 12 מטרים. הענפים מכוסים בפלומה עדינה.

המרקם של העלים דמויי עור, כשאורך הפטוטרת בין 3 ל-7 מילימטרים. אורך הטרף הוא בין 5 ל-7 סנטימטרים, ורוחבו בין 1.2 עד 4.5 סנטימטרים. צורתו סגלגלה או דמוי רומח הפוך, כשהקצה חד, והוא נטול פלומה. משני צדי העורק המרכזי יש שישה עורקים צדדים שקועים. שולי העלה שלמים או משוננים.

הפרחים מסודרים בתפרחת, אורכם בין 2 ל-4 סנטימטרים, נטולי שערות או עם מעט שערות. הפרחים זכריים בלבד או הרמאפרודיטיים. לפרח ארבעה עלי גביע באורך 0.5 מילימטרים, עלי הכותרת לבנים או בגוון שמנת בקוטר 1.5 עד 3 מילימטרים. הפרי הוא בית גלעין סגלגל, אורכו בין 0.7 ל-1 סנטימטרים, גונו שחור והוא מעט בשרני.

## תפוצה ואקולוגיה
תחום התפוצה של זית יונאן הוא במחוזות סין העממית סצ'ואן, ויונאן. הוא גדל בסבך שיחים או ביערות בגבהים שבין 800 ל-2,300 מטרים. כתלות במיקום ובגובה הוא פורח בין פברואר לנובמבר ומייצר פירות בין מאי לדצמבר. העץ מעדיף קיצים לוהטים וחורפים שאינם קרים מדי, אבל הוא אינו קסרופיט (xerophyte - צמח בעל כושר עמידה בתנאי יובש) וזקוק ללחות. מצב הסיכון של מין זה לא הוערך.

## טקסונומיה
את השם המדעי המקורי *Olea yuennanensis* קבע הבוטנאי האוסטרי היינריך פון הנדל-מאצטי (Heinrich von Handel-Mazzetti, מקוצר ל-.Hand.-Mazz; 1882–1940) ב-1936. ב-1995 טען הבוטנאי הבריטי פיטר שואו גרין (Peter Shaw Green) שמין זה זהה למין *Olea tsoongii*, וטענה זו התקבלה על ידי עורכי Flora of China ב-1996. עם זאת, ב-2002 חזר בו גרין. בטענה שיש הבדל בין שני המינים. במין *O. tsoongii* הענפים והפטוטרות חסרי פלומה והתפרחות הן באורך 7–18 סנטימטרים. גרין סיווג את זית יונאן בתת-הסוג *Tetrapilus* בעדכון שערך לסוג זית (2002) יחד עם תיאור המין והשמות המדעיים הנרדפים. בשנת 2020 שונה הסיווג של תת-הסוג *Tetrapilus* לסוג חדש במשפחת הזיתיים שבו 21 מינים, והשם המדעי של זית יונאן נקבע כ-*Tetrapilus tsoongii*.

### שמות מדעיים נרדפים
* *Olea yuennanensis var. xeromorpha Hand.-Mazz.*, op.cit. 1009 (1936) type Yunnan. (holotype WU).
* *Olea brevipes* L.C. Chia (1955).
* *Olea tsongii sensu* Green (1995). (גרין חזר בו משם זה ב-2002)

## דמיון למינים אחרים
מין זה קרוב מאוד למין *Tetrapilus brachiatus* Lour (שמו הקודם *Olea brachiata)*. יש נטייה קלה של העלים במין זה להיות ארוכים יותר ושפת העלים כמעט שאינה משוננת, כשהמרווח בין השיניים רחב יותר והשיניים קהות יותר.

ענפים צעירים של מין זה מכוסים בפלומה ולא חסרי שיער כמו המין *Tetrapilus hainanensis (שמו הקודם: Olea hainanensis)* בנוסף, שני המינים גדלים באזורים גאוגרפיים נפרדים.

## שימושים
מין זה משמש להכנת בונסאי או כעץ נוי של פארקים וגנים.

## קישורים חיצוניים

## הערות שוליים

יונאן
קטגוריה:סין: עצים
קרטיס-רייט

**קרטיס-רייט קורפוריישן** היא חברה תעשייתית שבסיסה בארצות הברית, אך מסונפת ופעילה כלל־עולמית, לייצור מוצרים לתעשייה ולמתן שירותים לשווקים מסחריים, תעשייתיים, ביטחוניים ולתעשיות הפקת האנרגיה. החברה נוסדה ב-1929 מאיחודן של החברות קרטיס חברה למטוסים ומנועים, רייט אירונאוטיקל וחברות אספקה שונות. בסיומה של מלחמת העולם השנייה, הייתה זו יצרנית כלי הטיס הגדולה ביותר בארצות הברית, בספּקה כלי טיס שלמים במספרים גדולים, לכוחות המזוינים של ארצות הברית. מאז, התפתחה החברה הלאה מהרכבתם המלאה של מטוסים מוגמרים, בהפכה ליצרנית רכיבי מנגנוני תיקון והפעלה, מערכות בקרת טיסה, שסתומים, ולנותנת שירותי הכנת משטחים. החברה היא גם סַפָּק רכיבים לחברות הפקת אנרגיה גרעינית, למערכות אנרגיה גרעינית להנעה ימית , לרכבי תעשייה ולתעשיות הגז והנפט הגולמי. לחברה יש שרשרת אספקה משולבת מובנית בתוכה, ורשת מתן שירות כלל־עולמית נרחבת. החברה היא אחת משחקני השוק המגוונים והגדולים בענף התעופה והחלל, והיצרן המקומי הגדול ביותר של מטוסי סילון קטנים בארצות הברית.

[ימין|ממוזער|300px|מטוס [קרטיס C-46 קומנדו מתוצרת חברת "קרטיס-רייט".]]

## לקריאה נוספת

## קישורים חיצוניים

* 

## ביאורים
* **הכנת משטחים** – טיפול מכין טרם ציפוי או צביעה, על ידי שחיקה מכנית מבוקרת, קרני לייזר או צריבה כימית, לחיזוק אחיזת הציפוי במשטח המטופל. למשל, צריבה כימית של אלומיניום לפני אלגון (ציפוי אנודי).
* **רכבי תעשייה** – כמו מלגזות למשל.

*
קטגוריה:יצרני מטוסים
קטגוריה:יצרני מטוסים אמריקאיים
טס לבית דרברוויל (מיני-סדרה, 1998)

**טס לבית דרברוויל** (באנגלית: **Tess of the D'Urbervilles**) היא מיני-סדרה בת שלוש שעות שנוצרה על ידי רשת London Weekend Television, ושודרה לראשונה ב-1998. הסדרה היא עיבוד טלוויזיוני של הרומן "טס לבית דרברוויל" מאת תומאס הרדי. את התסריט כתב טד וייטהד וביים איאן שארפ. ג'סטין ואדל מככבת בתפקיד הראשי בדמות טס דרביפילד.

## הפקה
המיני-סדרה "טס לבית דרברוויל" הופקה על ידי London Weekend Television בשיתוף רשת Arts and Entertainment Network האמריקאית (A&E). הרשת החלה להתחרות בשירות השידור הציבורי PBS באמצעות מימון חלקי ושידור של הפקות בריטיות איכותיות.

## צוות השחקנים
* ג'סטין ואדל – טס דרביפילד
* ג'ייסון פלמינג – אלק דרברוויל
* אוליבר מילבורן – אנג'ל קלייר
* ג'ון מקאנרי – ג'ק דרביפילד
* לזלי דאנלופ – ג'ואן דרביפילד
* רוזלינד נייט – מרת דרברוויל
* אנתוני או'דונל – קריק
* כריסטין מור – גברת קריק
* בריאן פרינגל – קייל
* דבי צ'אזן – מריאן
* לינדה ארמסטרונג – קאר דרץ'
* האנה ווטרמן – ננסי
* שארלוט בלאמי – סיסי
* קנדידה רנדל – איזי
* אמנדה ברוסטר – רטי
* ראסל מורגן – ילד עם מריצה

## קישורים חיצוניים

## הערות שוליים

קטגוריה:סרטים לפי ספרי תומאס הרדי
קטגוריה:סדרות טלוויזיה בריטיות שעלו לשידור בשנות ה-1990
קטגוריה:סדרות דרמה תקופתית בריטיות
קטגוריה:ITV: תוכניות וסדרות
אגרוף (שיר)

"**אגרוף**" הוא סינגל שהוקלט על ידי הזמרת הישראלית עדן בן זקן. הוא יצא לאור ב-22 בנובמבר 2019, בהוצאת חברות התקליטים שרית הפקות וארומה מיוזיק, כסינגל המוביל מתוך אלבום האולפן החמישי שלה, מועבט (2021). את השיר כתב אורי בן ארי ללחן משותף עם איתן דרמון והפקה מוזיקלית של אריאל טוכמן.

השיר הגיע למקומות הראשונים במצעד השבועי של מדיה פורסט, ובמצעד הרשמי של גלגלצ.

ב-25 בספטמבר 2020, הוציאה בן זקן את הגרסה האקוסטית הרשמית לשיר.

## רקע וכתיבה
השיר נכתב על ידי אורי בן ארי, הולחן על ידי אורי בן ארי ואיתן דרמון והופק על ידי אריאל טוכמן. בשיר מופיעים קולות רקע אשר בוצעו על ידי אורי בן ארי. "אגרוף" הוא שיר מהול בעצב שמתאר מערכת יחסים שקרסה. בשיר, בן זקן מדברת על כאב, תסכול ופגיעות בעקבות פרידה כואבת. היא משתמשת בדימויים כמו "אגרוף" כדי לתאר את העוצמה והכאב שחוותה בעקבות ההפסד והאכזבה. המילים משדרות תחושת חוסר אונים ותחושת בגידה, כשעולה השאלה האם אפשר להאמין שוב באהבה אחרי מה שקרה.

## וידאו קליפ
הווידאו קליפ הנלווה שצולם לשיר הועלה לערוץ היוטיוב של בן זקן ב-22 בנובמבר 2019.

בתחילת הקליפ ניתן לראות את בן זקן יושבת על כיסא עליה מכוונות מצלמות ומתחילה לשיר. בקליפ עצמו מופיעים עומר דרור ומיכל פרס.

## הופעה
ב-5 בדצמבר 2024 עלתה הופעה של "אגרוף" & "מה קרה?" (מאשאפ) לערוץ היוטיוב של עדן בן זקן. את ההופעה, הקדישה לרומי גונן, אשר נחטפה מרכבו של בן שמעוני בכביש 232, בעת שברחה מהטבח בפסטיבל נובה.

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירי עדן בן זקן
קטגוריה:שירים בעברית
קטגוריה:שירים שנכתבו על ידי אורי בן ארי
קטגוריה:שירים שנכתבו על ידי איתן דרמון
קטגוריה:שירים שהולחנו על ידי אריאל טוכמן
קטגוריה:שירים שהופקו על ידי אריאל טוכמן
קטגוריה:שירים על כאב לב
קטגוריה:סינגלים שהגיעו למקום הראשון במצעד העברי של מדיה פורסט
קטגוריה:סינגלים שהגיעו למקום הראשון במצעד הרשמי של גלגלצ
קטגוריה:סינגלים בהוצאת ארומה מיוזיק
קטגוריה:סינגלים בהוצאת שרית הפקות
ז'אן-איפוליט מישון

**ז'אן-איפוליט מישון** (Jean Hippolyte Michon ;1881–1806) היה מייסד הגרפולוגיה המודרנית, טבע את המונח "גרפולוגיה" ופיתח שיטה ראשונית לניתוח כתב היד, ספריו היו בעלי השפעה רבה בפיתוח המתודה הגרפולוגית.

## ביוגרפיה
נולד במחוז שראנט שבמערב צרפת. למד בסמינר לכמרים באנגולם, ב-1830 מונה לכומר. ב-1831 פתח מישון מוסד חינוכי תיכוני וניהל אותו במשך 10 שנים, במוסד הוא הכיר את האב פלנדרין ושמע ממנו על האפשרות להכרת אופיו של האדם על פי כתב ידו.

בשנים 1844–1849 יצאה לאור עבודתו על המונומנטים של שראנט, החיבור מתאר את ההיסטוריה הפוליטית, הדתית והחברתית של האזור ומתעד את המונומנטים ההיסטוריים שלו, עבודה זו זיכתה את מישון בהכרה כהיסטוריון וארכאולוג, והדבר הביא לצירופו בשנת 1850 למשלחת מדעית ארכאולוגית למזרח ולארץ ישראל.

למרות היותו כומר קתולי מישון תמך בליברליזם ובמודרנה ובמשך חייו פרסם חיבורים רבים שבהם קרא להפרדה בין דת למדינה ולשינוי יחסה של הכנסייה כלפי המדע, הליברליזם והדמוקרטיה.
ב - 1860 יצא חיבורו "על התחדשות הכנסייה", בספר הופיעו רעיונות ליברליים רבים והופיעה שם אהדה רבה לתרבות החילונית המודרנית, הכנסייה הקתולית יצאה כנגד החיבור והוא הוכנס לאינדקס הספרים האסורים על ידי הכנסייה, ומישון נאלץ לעצור את הפצת הספר.

בדצמבר 1868 פגש מישון את בפריז אדולף דבארול, דבארול שהיה כירולוג נודע ניסה זמן רב לשלב באבחוניו הכירולוגיים אבחונים של כתבי יד, והוא הופתע לגלות שיש למישון שיטת אבחון מגובשת. דבארול שכנע את מישון לפרסם את שיטתו, והבטיח לממן את כתיבת הספר.

במשך כתיבת הספר נתגלעו ויכוחים רבים בין מישון לדבארול, דבארול רצה להשתתף בכתיבת הספר, ולבסוף הוסכם ביניהם שדבארול יכתוב את ההקדמה בנוסף דבארול התעקש לשלב בהקדמתו בין גרפולוגיה לכירולוגיה, למרות שמישון בעצמו התנגד לכירולוגיה. באפריל 1872 יצא הספר לאור.

מישון עזב את שותפותו עם דבארול ופנה להפיץ את שיטתו, בנובמבר 1871 יצא לאור הגיליון הראשון של כתב העת הגרפולוגי שלו "הגרפולוגיה", ב-24 בנובמבר 1871 קיים מישון כינוס פומבי ראשון בפריז בו הציג את תגליתו בפני הציבור. בשנים הבאות עבר בכל עריה הגדולות של אירופה ונתן הרצאות על שיטתו. הוא נהג להדגים בפני הקהל עקרונות אחדים של שיטתו, ובסוף הרצאתו ניתח כתבי יד אנונימיים שנכתבו על ידי המשתתפים.

בשנים הבאות הופיעו ספרים המציגים את שיטתו של מישון במלואה. ב-1872 הופיע הספר "תעלומות הגרפולוגיה" ב־1875 יצא הספר "שיטת הגרפולוגיה", המציג את מערכת הסימנים המישונית, וב-1878 פורסם הספר, "המתודה הישומית של הגרפולוגיה". ב-1879 יצא הספר "ההיסטוריה של נפוליאון הראשון לפי כתב ידו", שבו מציג מישון ניתוח אורך של כתבי היד של נפוליון, החל מתחילת שרותו הצבאי ועד גלותו באי סנט הלנה.

ב-8 במאי 1881 מת מישון מסיבוך של דלקת ריאות.

## לקריאה נוספת

* **L’Abbé Jean-Hippolyte Michon**, 1806-1881. Contribution à l’étude du libéralisme catholique au XIXe siècle, Savart Claude, 1971, Société d’édition “Les Belles Lettres”, Paris
* **De Lavater à Michon**. Essai sur l’histoire de la graphologie, Vol II, Vol III, Seiler Joseph, Editions Universitaires Fribourg Suissehttp://www.grafoanalisis.com/JOSEPH%20SEILER.htm


## קישורים חיצוניים
* שייקה לנדאו, מישון והולדת הגרפולוגיה המדעית

## הערות שוליים

קטגוריה:גרפולוגים
קטגוריה:צרפתים שנולדו ב-1806
קטגוריה:צרפתים שנפטרו ב-1881
טראום S70

**טראום S70** (באנגלית: **Traum S70**) הוא קרוסאובר בגודל בינוני עם מאפייני SUV (ראשי תיבות: Sport utility vehicle) מתוצרת מותג כלי הרכב **Traum** בבעלות יצרנית כלי הרכב הסינית **Zotye Auto**  (שם רשמי: **Zotye International Automobile Trading Co., Ltd**, שם בסינית: **众泰汽车**) אשר מיוצר משנת 2017 (שנת מודל 2018) בסין

טראום הוא מותג משנה תחת "Zotye Auto". פירוש שם המותג הזה הוא "חלום" בגרמנית. המותג טראום כוון במקור לשוק יעד צעיר יותר.

## "טראום S70"

* 5 דלתות - הצ'בק
* מנוע קדמי
* מנוע בנזין
* סוג הנעה: הנעה קדמית
* 5 רמות גימור (מתייחס לדגמים עם מנועי 1.5 ליטר, מגדש טורבו)
* קיבולת מכל דלק - 55 ליטר (מתייחס לדגמים עם מנועי 1.5 ליטר, מגדש טורבו)
* מחיר היחידה נע בין 81,900-118,900 רנמינבי (בהשקה, סוף שנת 2017, בסין)
* דגם "טראום S70" מיוצר במקביל לדגם טראום מיט3 אשר הושק באפריל 2018, אך יצורו החל בסוף שנת 2017

## תמונות

קובץ:Traum S70 02 China 2018-03-20.jpg | "טראום S70", שנת 2018
קובץ:Traum S70 03 China 2018-03-20.jpg | "טראום S70", שנת 2018
קובץ: Traum S70 04 China 2018-03-20.jpg| "טראום S70", שנת 2018

## ראו גם
* טראום מיט3
* זוטי SR7

## קישורים חיצוניים

* 
* 

## הערות שוליים

קטגוריה:קרוסאובר
קטגוריה:דגמי מכוניות שהושקו ב-2017
קטגוריה:כלי רכב המיוצרים בסין
קטגוריה:רכבי זוטי
מיכאל חנני

**מיכאל זאב (מיכה) חנני** (נולד ב-18 באוגוסט 1940) הוא פרופסור במרכז האקדמי פרס ומומחה למערכות מידע. כיהן כפרופסור באוניברסיטת בן-גוריון בנגב ובמוסדות נוספים, וכראש אגף מערכות מידע ומחשוב בחברת תרכובות ברום, מתאם המחשוב בחברות כימיקלים לישראל וכראש אגף מערכות מידע ברשות הנמלים.

## ביוגרפיה
מיכאל זאב חנני נולד בירושלים לאסתר וחיים חנני. למד לתואר ראשון במתמטיקה בטכניון בחיפה במסגרת העתודה האקדמית. את שירותו בצה"ל עשה כקצין ביא"ל - יחידת אכ"א למחשב, אחת מהיחידות המסונפות לממר"ם, והיה שותף להקמתן של מערכות מידע גדולות בתחילת ימי המחשוב בצה"ל. קיבל תואר שלישי במתמטיקה שימושית מאוניברסיטת נורת'ווסטרן בשנת 1969.

במשך השנים נשא כמה תפקידים ניהוליים: ראש אגף מערכות מידע ומחשוב בחברת תרכובות ברום, מתאם המחשוב בחברות כימיקלים לישראל, ראש אגף מערכות מידע ברשות הנמלים.

נמנה עם סגל המחלקה למתמטיקה באוניברסיטת בן-גוריון בנגב. הקים את מסלול הלימודים במערכות מידע ב. בהמשך השתתף בהקמת מרכז אקדמי דן, המרכז ללימודים אקדמיים באור יהודה והמרכז האקדמי פרס.

כיהן כיו"ר הנהלת איל"א, כמזכיר הוועדה למערכות מידע של הפדרציה הבינלאומית לעיבוד מידע (IFIP) כחבר הנשיאות של הלשכה לטכנולוגיות המידע בישראל.

## קישורים חיצוניים

* פרופ' מיכאל חנני, באתר המרכז האקדמי פרס
* פרופ מיכאל חנני, "כיצד הפכה מתמטיקה שימושית למחשב האישי?", הסכתולדות, אוגוסט 2019
* 

## הערות שוליים

קטגוריה:מדעני מחשב ישראלים
קטגוריה:בוגרי הטכניון - מכון טכנולוגי לישראל
קטגוריה:בוגרי העתודה האקדמית
קטגוריה:בעלי תואר דוקטור מאוניברסיטת נורת'ווסטרן
קטגוריה:סגל אוניברסיטת בן-גוריון בנגב: מתמטיקה
קטגוריה:סגל המרכז האקדמי פרס
קטגוריה:חיילי ממר"ם
קטגוריה:מנהלים ישראלים
קטגוריה:ישראלים שנולדו ב-1940
איי אאגארד

**איי אגארד** (באנגלית: **Aagaard Islands**) המכונים גם **איי בייארן אגארד** (באנגלית: **Bjarne Aagaard Islands** ) הם קבוצת איים קטנים השוכנים ממערב לאי פרוקלמיישן, ולכף באטרבי בסמוך לחוף אנטארקטיקה, באוקיינוס הדרומי.

## היסטוריה
### גילוי האיים

האיים התגלו בינואר 1930 על ידי משלחת החקר הבריטית, אוסטרלית וניו זילנדית לאנטארקטיקה (BANZARE) בפיקודו של סר דאגלס מוסון.

### מקור השם

מוסון נתן לארכיפלג את שמו.

מוסון קרא לאיים על שמו של ביארן אגארד (Bjarne Aagaard), היסטוריון נורווגי שעסק בחקר ההיסטוריה של אנטארקטיקה.

## קישורים חיצוניים
* איי אאגארד באתר הסקר הגאולוגי של ארצות הברית
* אייאאגארד באתר הגאזט האנטארקטי של ממשלת אוסטרליה
* איי אאגארד באתר הגאזט האנטארקטי המשווה SCAR של ממשלת אוסטרליה

## הערות שוליים

אאגארד
כף באטרבי

**כף באטרבי** (באנגלית: **Cape Batterbee**) היא לשון יבשה סלעית קטנה המכוסה קרח, המהווה את הנקודה הצפונית ביותר בארץ אנדרבי שבאנטארקטיקה.

הכף ממוקמת 92 קילומטרים צפונית להר אלקינס.

הכף היא חלק מאזור ציפורים מוגן מיוחד (סוג של אזור אנטארקטי מוגן במיוחד) בשל מושבת הפינגווין אדלי באזור.

## היסטוריה
### גילוי הכף
הכף התגלתה ב-13 בינואר 1930 על ידי משלחת החקר הבריטית, אוסטרלית וניו זילנדית לאנטארקטיקה בפיקודו של סר דאגלס מוסון.

### מקור השם
מוסון נתן לכף את שמה.

הכף נקראת על שמו של סר הנרי פג בטרבי ( Sir Henry Fagg Batterbee), עוזר מזכיר משרד המושבות של הממלכה המאוחדת, בזמן המשלחת.

## קישורים חיצוניים
* כף באטרבי באתר הסקר הגאולוגי של ארצות הברית
* כף באטרבי באתר הגאזט האנטארקטי של ממשלת אוסטרליה
* כף באטרבי באתר הגאזט האנטארקטי המשווה SCAR של ממשלת אוסטרליה

## הערות שוליים

באטרבי
לואי עלי

**לוּאַי עלי** (בערבית: **لؤي علي**; נולד ב-3 בינואר 1992) הוא זמר ושחקן דרוזי-ישראלי.

## קורות חיים
עלי נולד וגדל במע'אר שבצפון, ביחד עם אחיו ואחותו. הוא בנו של העיתונאי ריאד עלי. עלי שירת בצה"ל כלוחם בגדוד חרב.

## קריירה
בגיל 24 החל להופיע בחתונות והופעות.

בשנת 2016 השתתף בעונה הרביעית של תוכנית המציאות "אייל גולן קורא לך" והגיע עד שלב רבע הגמר.

בשנת 2018 היה חלק מהמופע בטקס הדלקת המשואות ברחבת הר הרצל, כששר בין היתר, את המנון "התקווה".

הוא הדרוזי-הישראלי הראשון לעשות זאת מאז קום המדינה.

בנובמבר 2018 יצא לאור סינגל הבכורה שלו, "נעים מאוד, לואי".

באפריל 2019 השתתף במחזמר "זה אני", ובמאי 2019 הופיע בחלק האמנותי של אירוויזיון 2019 ביחד עם עידן רייכל.

ביוני 2019, היה לדרוזי הראשון שהופיע בבמה המרכזית של מצעד הגאווה בתל אביב. בהמשך השנה השתתף בעונה השביעית של "הכוכב הבא לאירוויזיון", והגיע עד שלב רבע הגמר.

בינואר 2020 הוציא גרסה בשפה הערבית לשירו של עומר אדם "שני משוגעים" בשם "מג'נין". מוקדם יותר, הופיע עם הגרסה בשלב הדו-קרב הרביעי ב"כוכב הבא לאירוויזיון" 2020.

בנובמבר 2021 נודע שישתתף בעונה הרביעית של הסדרה "פאודה".

ב-6 בינואר 2022 השתתף בדואט של הסינגל "גנגסטאר", עם הזמר הטוגולזי-ישראלי, סטפן לגר.

באפריל 2022 הוציא גרסת קאבר בעברית וערבית לשיר "כאב של לוחמים" של עידן עמדי לזכרם של חבריו רב-סמל מתקדם האיל סתואי ורב-סמל מתקדם כמיל שנאן שנרצחו בפיגוע בהר הבית בשנת 2017.

בשנת 2023 השתתף בסדרת הטלוויזיה "משמר הגבול".

בשנת 2026 הופיע בפרק 8 בעונה 3 של הסדרה "זגורי אימפריה" בתפקיד אורח. 

## חיים אישיים
עלי נשוי לבושרה גועה ומתגוררים ברחובות. בדצמבר 2021 נולדה לזוג בת.

## דיסקוגרפיה
### סינגלים
* 2017: "חראם"
* 2017: "מתאים לה בינתיים"
* 2018: "בוכה בלילות"
* 2018: "אח שלנו מתחתן"
* 2018: "נעים מאוד לואי"
* 2019: "איטליה"
* 2019: "מי שלא טוב לו"
* 2019: "צביטה בלב"
* 2019: "חקיני"
* 2020: "משוגעים מג'נין"
* 2020: "בום בום פאם"
* 2020: "מזויפים"
* 2021: "יאללה ביי"
* 2021: "כאב של לוחמים"
* 2022: "כמעט הכל"
* 2022: "אל תגידי לו"
* 2022: "מחרוזת ערבית עברית"
* 2023: "דבקה"
* 2023: "כמה דרמה"
* 2025: "מי תקרא לי מאמי"

## קישורים חיצוניים

* 

## הערות שוליים

קטגוריה:מע'אר: אישים
קטגוריה:זמרים דרוזים ישראלים
קטגוריה:זמרים ישראלים
קטגוריה:מתמודדי הכוכב הבא
קטגוריה:משתתפי אייל גולן קורא לך
קטגוריה:זמרים השרים בעברית
קטגוריה:זמרים השרים בערבית
קטגוריה:שחקני מחזות זמר ישראלים
קטגוריה:אמני הפרויקט של עידן רייכל
קטגוריה:רחובות: מוזיקאים
קטגוריה:ישראלים שנולדו ב-1991
מוטי ברייט

**מוטי ברייט** הוא משורר ומחנך ישראלי.

## ביוגרפיה
ברייט הוציא לאור את ספר השירה הראשון שלו, "וכיסא לחלומי", בשנת 2009 על ידי הוצאת אופיר.
בשנת 2014 הוציא את ספרו השני, "אינואיטיקה", על ידי הוצאת גוונים. באוקטובר 2016 הוציא לאור את ספרו השלישי, "אחכה", על ידי הוצאת ניב.
את ספרו הרביעי, "אַרְטֶא פּוֹבֵרָה", הוציא לאור בשנת 2018 על ידי הוצאת רימונים. ספרי שירה נוספים, "מתמלאך" ו"שדה ירוק" יצאו בשנים הבאות. ב-2024 יצא לאור ספר שיריו השביעי, "שעתה היפה של הציפור".

## חיים אישיים
ברייט הוא תושב גבעת אלה., נשוי ואב לבן, אורי ברייט, ד"ר לפסיכולוגיה. במשך שנים לימד פיתוח חשיבה וכתיבה יצירתית במרכז מדע ודעת למחוננים ומצטיינים בשלומי.

## ספריו
* **וכיסא לחלומי**, אופיר ביכורים, תש"ע 2009
* **אינואיטיקה**, גוונים, 2014
* **אחכה**, הוצאת ניב, 2016
* **אַרְטֶא פּוֹבֵרָה**, רימונים, 2018
* **מתמלאך**, 2021
* **שדה ירוק**, 2022

## הערות שוליים

 

קטגוריה:משוררים ישראלים
קטגוריה:אנשי חינוך ישראלים
קטגוריה:סופרים ישראלים
קטגוריה:סופרים כותבי עברית
קטגוריה:משוררים כותבי עברית
קטגוריה:גבעת אלה: אישים
קטגוריה:ישראלים שנולדו ב-1942
Enjoy Yourself

***Enjoy Yourself*** (בעברית: "**תהנה מעצמך**") הוא אלבום האולפן השני של הזמרת-יוצרת האוסטרלית, קיילי מינוג. האלבום יצא לאור ב-9 באוקטובר 1989 על ידי חברת התקליטים PWE רקורדס, גפן רקורדס ומאשרום רקורדס.

האלבום הגיע למקום הראשון במצעד האלבומים הבריטי.

## רקע
בארצות הברית הוא הופץ שנה לאחר מכן, על ידי גפן רקורדס. לאור הצלחת אלבום הבכורה שלה, החליטה מינוג להמשיך לעבוד עם צמד המפיקים סטוק אייקן ווטרמן אשר הפיקו וכתבו כמעט את כל אלבומה הקודם וכן גם אלבום זה. השניים הפיקו וכתבו כמעט את כולו מפברואר ועד יולי של אותה השנה, בסמוך לכך שמינוג הצטלמה לסרט הבכורה שלה, "The Delinquents".

האלבום הוא אלבום מסטיק-פופ, דאנס-פופ ודיסקו אשר עוסק במערכות יחסים ורומנטיקה.

## ביקורת והצלחה
האלבום קיבל ביקורות מעורבות מהמבקרים אשר טענו כי האלבום דומה מדי לאלבומה הקודם ולפיכך לא מביא שום דבר חדש. בבריטניה הוא הגיע בשבוע הבכורה למקום הראשון, עם מכירות מוקדמות של יותר מ-600 אלף עותקים (מעמד פלטינה כפולה) מה שהפך אותו לאלבום השישי הנמכר ביותר באותה השנה.

נכון לינואר 1990, האלבום הגיע למעמד פלטינה מרובעת בבריטניה. בנוסף לכך, האלבום הגיע גם לעשירייה הראשונה בניו זילנד, אוסטרליה, אירלנד, גרמניה ושווייץ. בארצות הברית האלבום לא נכנס כלל למצעד האמריקאי ובעקבות כך גפן רקורדס פיטרו את מינוג.

## סינגלים
מתוך האלבום יצאו לאור ארבעה סינגלים: "Hand on Your Heart" ו-"Tears on My Pillow" אשר הגיעו למקום הראשון בבריטניה, "Wouldn't Change a Thing" ו-"Never Too Late" אשר הגיעו לחמישייה הפותחת במדינה. בנוסף כל הסינגלים גם הגיעו לעשרים המובילים באירלנד ואוסטרליה.

האלבום קודם באמצעות שני סיבובי ההופעות הראשונים של מינוג "Disco in Dream" אשר התרחש באותה שנה ו-"Enjoy Yourself Tour" שהתרחש שנה לאחר מכן. במהלך סיבובי ההופעות הופיעה מינוג באסיה, אירופה ואוסטרליה. ב-2015 האלבום יצא מחדש בבריטניה ובעקבות כך חזר למצעד הבריטי.

## רשימת רצועות

## קישורים חיצוניים

## הערות שוליים

קטגוריה:אלבומי קיילי מינוג
קטגוריה:אלבומים באנגלית
קטגוריה:אלבומים שהגיעו למקום הראשון במצעד האלבומים הבריטי
קטגוריה:אלבומי חברת גפן רקורדס
יחסי יוון–כווית

**יחסי יוון–כווית** הם היחסים הדיפלומטיים הרשמיים שבין **[[יוון|הרפובליקה ההלנית]]** לבין **[[כווית|ממלכת כווית]]**.

## סקירה כללית
הרפובליקה ההלנית כוננה את יחסיה עם ממלכת כווית לראשונה בשנת 1964. השגרירות של יוון בכווית סיטי, בירת כווית, מייצגת את האינטרסים היווניים במדינה. כווית גם היא מיוצגת ביוון באמצעות שגרירות שהיא מחזיקה באתונה. בנוסף לשגרירות היוונית בכווית סיטי, מחזיקה יוון גם משרד לשיתוף פעולה כלכלי.

על פי משרד החוץ היווני, האקלים של היחסים הבילטרליים שבין יוון לכווית הוא "טוב מאוד". יוון הייתה חלק מקואליציית ה-34 שנוצרה בתמיכת ארגון האומות המאוחדות על מנת לעזור לכווית להתמודד עם הפלישה העיראקית אליה בשנת 1991. משרדי החוץ של יוון וכווית חתמו על מספר מזכרי הבנות בתחומים בילטרליים.

שתי משימות ממשלתיות ורשמיות של ארכאולוגים יוונים הגיעו לכווית בין השנים 2007–2009 על סמך הסכם בתחום הארכאולוגיה שנחתם בין שתי המדינות. הארכאולוגים היוונים חקרו מבצר מתקופת השלטון ההלניסטי במדינה, שנמצא בתחומי האי פילכה. גם השם של האי עצמו מגיע מהמילה היוונית "Φυλάκιον" שפירושה בעברית "מוצב". אלמנטים מהמיתולוגיה היוונית עדיין קיימים במיתוסים המקומיים-איסלאמיסטיים של תושבי האי.

## יוונים בכווית
ישנה נוכחות מוגבלת של יוונים בכווית. רוב היוונים המתגוררים בכווית עובדים עבור חברות יווניות או בינלאומיות המגזרים הבולטים בכלכלתה של כווית.

## נציגויות דיפלומטיות
* יוון מיוצגת בכווית בדרג השגרירות באמצעות שגרירות רשמית שהיא מחזיקה בכווית סיטי, בירת המדינה.
* כווית מיוצגת ביוון בדרג השגרירות באמצעות שגרירות רשמית שהיא מחזיקה באתונה, בירת המדינה.

## קישורים חיצוניים

* Kuwait, אתר משרד החוץ של יוון

## הערות שוליים

קטגוריה:ערכים ללא קטגוריות פיזיות - יחסי חוץ
יחסי איטליה – ערב הסעודית

**יחסי איטליה–סעודיה** הם היחסים הדיפלומטיים שבין **[[איטליה|הרפובליקה האיטלקית]]** לבין **[[סעודיה]]**.

## היסטוריה
בין איטליה לסעודיה מתקיימים יחסים דיפלומטיים חלקיים במצב רעוע. הגורם המרכזי למצב היחסים בין המדינות הוא אמירות גזעניות של פוליטיקאים איטלקים המשפילות את האסלאם, שהיא הדת הרשמית בערב הסעודית. ממשלת איטליה מנסה לשפר את היחסים על ידי תמיכה בהצעות שמציעה סעודיה, כגון ההצעה שהעלתה סעודית בשנת 2005 להקים מרכז מידע בינלאומי שייאסוף מודיעין נגד ארגוני טרור. שגריר איטליה בסעודיה הוא תושב איטליה אשר התאסלם במהלך כהונתו.

## נציגויות דיפלומטיות
איטליה מחזיקה בשגרירות בריאד ובקונסוליה כללית בג'דה. מאידך, ערב הסעודית מחזיקה בשגרירות ברומא, בירת איטליה.
## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
לאו מונג

**לאו מונג** (ביוונית: **Λέων Μοῡγκος**; המאה ה-11 – 1120, אוחריד, האימפריה הביזנטית) היה איש הפטריארכייה של קונסטנטינופול, יהודי מומר אשר כיהן כארכיבישוף של אוחריד .

## קורות חייו
לאו מונג נולד כיהודי רומניוטי. הוא נודע כתלמיד חכם והיה מתלמידיו המובהקים והבולטים של טוביה בן אליעזר. הוא המיר את דתו לנצרות האורתודוקסית וכיהן בתפקידי כמורה באוחריד. שמעו יצא למרחוק, והפטריארך האקומני של קונסטנטינופול שלח אותו להטיף לנצרות האורתודוקסית באזור דרום אוקראינה המודרנית. עם שובו, ב-1108, מונה לארכיבישוף של אוחריד. הוא כיהן בתפקידו עד 1120, מועד בו מניחים שהלך לעולמו.

## קישורים חיצוניים
* לאו מונג, באתר promacedonia.org 

## הערות שוליים

קטגוריה:יהודים מקדונים
קטגוריה:יהודים שהתנצרו
קטגוריה:ארכיבישופים אורתודוקסים
קטגוריה:אנשי דת ביזנטים
קטגוריה:ילידי המאה ה-11
קטגוריה:נפטרים ב-1120
קטגוריה:יהודים במאה ה-11
בין קודש לחול

**בין קודש לחול** הוא סינגל שהוקלט על ידי הזמר-יוצר אמיר דדון והזמר שולי רנד. השיר יצא לאור ב-22 בספטמבר 2019, דרך חברת התקליטים הליקון.

הווידאו קליפ צולם בביתו של אורי גלר ביפו עוד לפני שיפוצו ובנייתו כמוזיאון אורי גלר. הבחירה לצלם באתר זה נבעה מייחודו של המבנה הפנימי לרבות הקשתות והאווירה שהוא משרה אותה ניתן לראות בקליפ.

## רקע וכתיבה
השיר נכתב על ידי שחר הדר, הולחן על-ידי אמיר דדון והופק על-ידי דדון וגלעד שמואלי, והוא משלב את סגנונות הרוק והמוזיקה היהודית. עם יציאתו נכנס אל המקום הראשון במצעד הרשמי של גלגלצ ולמקום השלישי במצעד השבועי של מדיה פורסט.

מבקר המוזיקה יוסי חרסונסקי כתב על השיר ביקורת חיובית והעניק לו ארבעה וחצי כוכבי זהב מתוך חמישה.

בסמוך לצאתו כסינגל, עלה השיר לרשת הזרמת המדיה ספוטיפיי.

## וידאו קליפ
הווידאו קליפ המלא שיצא עבור השיר, בוים על ידי רועי ברקוביץ’ והועלה לערוץ היוטיוב של אמיר דדון ב-22 בספטמבר 2019, בסמוך לצאתו כסינגל.

נכון למרץ 2026, מונה הצפיות של הקליפ עומד על מעל 23 מיליון צפיות באתר יוטיוב.

## מיקומי שיא

## קישורים חיצוניים
* לדף השיר באתר הספרייה הלאומית

## הערות שוליים

קטגוריה:שירי אמיר דדון
קטגוריה:שירים בעברית
קטגוריה:סינגלים שהגיעו למקום הראשון במצעד הרשמי של גלגלצ
קטגוריה:שירים שנכתבו על ידי שחר הדר
Four Seasons of Love

***Four Seasons of Love*** (בעברית: **ארבע עונות של אהבה**) הוא אלבום האולפן הרביעי של הזמרת האמריקאית דונה סאמר. האלבום יצא לאור ב-11 באוקטובר 1976, על ידי חברת התקליטים קזבלנקה רקורדס. מתוך האלבום יצאו שני הסינגלים: "" ו-"Winter Melody".

האלבום הגיע למקום ה-29 במצעד הבילבורד 200.

## רקע והפקה
האלבום כולו הופק על ידי ג'ורג'ו מורודר ופיט בלוט, בדומה לאלבום הבכורה של סאמר,  (1974) ובדומה לאלבומה השני,  (1975). באוגוסט 1976, הוציאה סאמר את השיר "" כסינגל הראשון מתוך האלבום. השיר זכה להצלחה נאה והגיע אל המקום ה-58 במצעד הבילבורד הוט 100.

איגוד תעשיית ההקלטות האמריקאי (RIAA) העניק לאלבום את תואר הזהב על מכירות של למעלה מחצי מיליון עותקים במדינה.

## רשימת רצועות

## מיקומי שיא

## נתוני מכירות

## קישורים חיצוניים

## הערות שוליים

קטגוריה:אלבומי דונה סאמר
קטגוריה:אלבומי קונספט
קטגוריה:אלבומים באנגלית
קטגוריה:אלבומים שהופקו על ידי ג'ורג'ו מורודר
קטגוריה:אלבומים שהופקו על ידי פיט בלוט
Rhythm of Love

***Rhythm of Love*** (בעברית: "**קצב של אהבה**") הוא אלבומה השלישי של הזמרת-יוצרת האוסטרלית, קיילי מינוג. האלבום יצא לאור ב-12 בנובמבר 1990, על ידי חברת התקליטים מאשרום רקורדס. מתוך האלבום יצאו ארבעה סינגלים.

האלבום הגיע למקום התשיעי במצעד האלבומים הבריטי, ובכך היה לאחד מהכושלים ביותר של מינוג במצעד.

## רקע והפקה
על האלבום עבדה מינוג עם צוות המפיקים סטוק אייקן ווטרמן אשר עבדה איתם גם על שני אלבומיה הקודמים אך הפעם שיתפה פעולה גם עם מפיקים נוספים: קית' כהן, סטיבן בריי ומייקל ג'יי. בעודה בת 22 באותה תקופה החלה מינוג להיות מעורבת יותר בהכנת האלבום כאשר החלה להיות שותפה לכתיבת חלק מהשירים באלבום.

בעקבות כך גם תדמיתה של מינוג השתנתה והפכה לפרובוקטיבית יותר ומבחינה מוזיקלית החלה לעשות יותר שימוש במוזיקת דאנס. מבחינה לירית האלבום עוסק בהתבגרותה, בגידות, הנאה, בנים, התאהבויות ומערכות יחסים.

## ביקורת והצלחה
עם יציאתו האלבום קיבל ביקורות חיוביות ברובו, בעיקר על העבודה שלה עם המפיקים סטוק אייקן ווטרמן ועל העובדה שיצאה מאזור הנוחות שלה. באופן כללי האלבום נחשב לאבן דרך משמעותית בקריירה של מינוג כאשר הפסיקה לעשות מוזיקת מסטיק-פופ ועברה לעשות מוזיקה בוגרת יותר ומותגה כזמרת גם למבוגרים.

מתוך האלבום יצאו ארבעה סינגלים אשר זכו לכינוי "רביעיית הזהב", בין היתר זה היה הסינגל הראשון מהאלבום "Better the Devil You Know" שהפך לאחד מהלהיטים הגדולים של מינוג כאשר הגיע לעשרים העליונים באוסטרליה, הממלכה המאוחדת, צרפת, ישראל, שוודיה ואירלנד. על מנת לקדם את האלבום יצאה לסיבוב ההופעות "Rhythm of Love Tour".

## רשימת רצועות

## מיקומי שיא

## קישורים חיצוניים

## הערות שוליים

קטגוריה:אלבומי קיילי מינוג
קטגוריה:אלבומים באנגלית
Six Feet Under (שיר של בילי אייליש)

"**Six Feet Under**" הוא סינגל הבכורה של הזמרת-יוצרת האמריקאית בילי אייליש. השיר יצא לאור ב-17 בנובמבר 2016, על ידי חברות התקליטים דארק-רום רקורדס ואינטרסקופ רקורדס, כסינגל שלא מתוך אלבום. השיר הועלה לראשונה ל-*[[SoundCloud]]* והיה זמין להשמעה בשאר רשתות הסטרימינג פרק זמן לאחר מכן.

בארצות הברית קיבל השיר את תואר הזהב על מכירות של למעלה מ-500,000 עותקים.

## רקע וכתיבה
השיר בדומה ל-"", "" ו-"Wish You Were Gay" נכתב על ידי פיניאס או'קונל שגם הפיק אותו. איגוד תעשיית ההקלטות הקנדי (Music Canada) העניק לשיר את תואר הפלטינה על מכירות של למעלה מ-80,000 עותקים במדינה.

כמו כן, עלה השיר לרשת הזרמת המדיה ספוטיפיי, בסמוך לצאתו.

## וידאו קליפ
האודיו הרשמי של השיר הועלה לערוץ היוטיוב של בילי אייליש ב-25 ביולי 2018, שנתיים לאחר צאתו כסינגל. נכון למרץ 2020, מונה הצפיות שלו עומד על למעלה מ-10 מיליון צפיות. בהמשך, פורסם הווידאו קליפ הרשמי של השיר, אשר זכה להצלחה גם כן.

באוגוסט 2016, הועלתה ליוטיוב הופעה של אייליש עם השיר, אשר זכתה להצלחה וצברה למעלה מ-23 מיליון צפיות.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי בילי אייליש
קטגוריה:שירים באנגלית
קטגוריה:שירים שנכתבו על ידי פיניאס או'קונל
קטגוריה:שירים שהופקו על ידי פיניאס או'קונל
קטגוריה:בלדות פופ
קטגוריה:שירי פלטינה כפולה באוסטרליה
קטגוריה:סינגלים בהוצאת אינטרסקופ רקורדס
הברית למען ברזיל

**הברית למען ברזיל** (בפורטוגזית: **Aliança pelo Brasil**, בראשי תיבות: **APB**) הייתה מפלגה פוליטית ברזילאית, שהוקמה כמפלגה שמרנית על ידי נשיא ברזיל ז'איר בולסונארו, ב־1 בנובמבר 2019, לאחר שהצהיר על עזיבתו את המפלגה הליברלית חברתית (PSL).

לאחר פגישה בארמון פלנלטו עם מחוקקים ממפלגת PSL, בולסונארו הודיע על עזיבתו את המפלגה ודן בדרכים ליצור מפלגה חדשה. לאחר הפגישה פרסם בולסונארו הודעה במדיה החברתית ובה נאמר כי "היום (12 בנובמבר) הודעתי על התפטרותי מ-PSL ותחילת הקמת מפלגה חדשה: *הברית למען ברזיל*" והודה "לכל מי ששיתף איתי פעולה ב-PSL ומי שהיו שותפים לבחירות 2018".

בשבועות שקדמו להכרזה על הקמת המפלגה, בולסונארו היה נתו בסכסוך עם יו"ר PSL, לוסיאנו ביבר, מה שהוביל למשבר פנימי. באוקטובר 2019, בולסונארו הצהיר בתמיכתו "לשכוח" את המפלגה באומרו כי גורלו של ביבר "נחתם".

לדברי בולסונארו, הברית למען ברזיל היא "מפלגה שמרנית, המכבדת את כל הדתות, תומכת בערכי המשפחה, תומכת בזכות להגנה עצמית, בזכות להחזיק נשק, סחר חופשי עם העולם כולו, ללא שום אג'נדה אידאולוגית." התקשורת הברזילאית, עם זאת, תייגה את המפלגה החדשה של בולסונארו כתנועה פופוליסטית מהימין הקיצוני.

## קישורים חיצוניים
* 

## הערות שוליים

קטגוריה:ברזיל: מפלגות
קטגוריה:ברזיל: מפלגות שמרניות
קטגוריה:מפלגות ימין רדיקלי
קטגוריה:מפלגות שהוקמו ב-2019
Bored

"**Bored**" (בעברית: "**משועממת**") הוא סינגל שהוקלט על ידי הזמרת-יוצרת האמריקאית בילי אייליש. השיר יצא לאור ב-30 במרץ 2017, על ידי חברות התקליטים דארק-רום רקורדס ואינטרסקופ רקורדס, כסינגל מתוך הפסקול, **, של תוכנית הטלוויזיה "13 סיבות".

בארצות הברית קיבל השיר את תואר הזהב על מכירות של למעלה מ-500,000 עותקים.

## רקע וכתיבה
השיר בדומה ל-"", "" ו-"Wish You Were Gay" נכתב על ידי ארון פורבס, טים אנדרסון ופיניאס או'קונל שגם הפיק אותו. איגוד תעשיית ההקלטות האוסטרלי (ARIA) העניק לשיר את תואר הזהב על מכירות של למעלה מ-35,000 עותקים במדינה.

בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-315 מיליון השמעות.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי בילי אייליש
קטגוריה:שירים באנגלית
קטגוריה:שירים שנכתבו על ידי פיניאס או'קונל
קטגוריה:שירים שהופקו על ידי פיניאס או'קונל
קטגוריה:שירים על שעמום
קטגוריה:שירים מסדרות טלוויזיה
קטגוריה:סינגלים בהוצאת אינטרסקופ רקורדס
שגרירות גרמניה בישראל

**שגרירות גרמניה** בתל אביב היא הנציגות הדיפלומטית של גרמניה בישראל. השגרירות הוקמה ב-1965 על ידי גרמניה המערבית, ועם איחוד גרמניה ב-1990 הפכה לשגרירות גרמניה המאוחדת (גרמניה המזרחית לא החזיקה מעולם בנציגות בישראל).

השגרירות ממוקמת במגדל אדגר 360 שברחוב השלושה 2, בתל אביב. בשגרירות נמצאים גם קונסוליה, מחלקות שונות והנספח צבאי. השגריר הנוכחי (מאז 2022) הוא שטפן זייברט.

המחלקות בשגרירות כוללות את המחלקה המדינית המקשרת בין הממשלה הגרמנית לממשלה הישראלית ומעדכנת על אותן התפתחויות, הנספחות הצבאית שאחראית על קשרים בין משרד ההגנה הגרמני  ומשרד הביטחון, מחלקה לעניינים משפטיים וקונסולריים, המחלקה הכלכלית שעובדת בשיתוף פעולה עם לשכת המסחר ישראל-גרמניה, מחלקת התרבות שמשתפת פעולה בין היתר עם מכון גתה, מחלקה לעבודה ורווחה ומחלקת עיתונות.

## היסטוריה

[200px|ממוזער|שמאל|עמוד מתוך עלון מחאה על מינויו של [רולף פאולס לשגריר גרמניה המערבית הראשון בישראל. העלון הופץ בהפגנה שהתקיימה בתל אביב באוגוסט 1965.]]
בשנת 1965 החליטו ממשלות ישראל וגרמניה המערבית לכונן ביניהן יחסים דיפלומטיים ולפתוח באופן הדדי שגרירויות. רולף פאולס התמנה לשגרירה הראשון של גרמניה בישראל והחל בתפקידו ב-19 באוגוסט 1965. שיגור השגריר היה מלווה בהיסוסים משני הצדדים. גרמניה עמדה תחת לחץ של מדינות ערב שלא לקיים יחסים דיפלומטיים עם ישראל, ואילו ישראלים רבים לא ראו בעין יפה קיום יחסים דיפלומטיים עם גרמניה שני עשורים בלבד לאחר השואה. במאי 1965 קיבלה הכנסת החלטה על כינון היחסים. ישראל שלחה לבון את השגריר אשר בן נתן, וגרמניה שלחה לתל אביב את השגריר פאולס. מינויו לשגריר בישראל גרר גל נרחב של מחאות בציבור הישראלי, חלק מההפגנות כנגד מינויו היו סוערות ואלימות. ביטויי המחאה בישראל הבליטו את היותו של פאולס קצין בורמאכט הנאצי, את עיטורו בצלב הברזל הנאצי ואת שירותו כנספח צבאי בשגרירות גרמניה בטורקיה.

פאולס התקבל אצל הנשיא זלמן שזר ומסר לו את כתב האמנתו ב־19 באוגוסט 1965. השגריר החדש התקבל ברגשות של כאב וזעם. מכוניתו הותקפה באבנים, ואלפי מפגינים הפגינו כנגדו. מנחם בגין נשא נאום שבו האשים את ישראל כי בקבלה את האמנתו של פאולס כשגריר היא בוגדת בזכרם של קדושי השואה.

פאולס הוכיח בתפקידו רגישות ודיפלומטיה, ופעולתו הראשונה כשגריר הייתה ביקור ביד ושם. במהלך כהונתו פעל פאולס לחיזוקם של היחסים בין גרמניה וישראל.

ב-1977 התבצר אנדריי קילצ'ינסקי, צייר ישראלי, בבניין השגרירות כשהוא חמוש באקדח כמחאה על האנטישמיות והסחבת בהליכים המשפטיים נגד פושעים נאצים בגרמניה. במאי 1978 הצית עצמו קילצ'ינסקי על יד השגרירות על אותו רקע ונפגע קל מכוויות. בדצמבר 1978 התבצר במרכז התרבות של השגרירות עם בת ערובה, במחאה על חוק ההתיישנות הגרמני המונע העמדה לדין של פושעים נאצים.

באוקטובר 1980 הפגינו פעילי "האיגוד היהודי העולמי לנפגעי השלטון הנאצי" מול השגרירות, כמחאה על פעילות נאו-נאצית במערב אירופה, ובתביעה לתשלום פיצויים לנפגעי השואה.

בינואר 1983 הוטל רימון יד בחצר השגרירות, בשם ארגון בשם "בל נשכח".

מאז 1984 מארגנת שגרירות גרמניה בישראל טקס אזכרה שנתי בבית הקברות לחיילים הגרמנים בנצרת.

## שגרירים

## ראו גם
* נציגויות דיפלומטיות בישראל
* יחסי גרמניה–ישראל
* שגרירות ישראל בברלין

## קישורים חיצוניים
* 
* משרד החוץ הגרמני

## הערות שוליים

קטגוריה:יחסי גרמניה–ישראל
גרמניה
Party Favor

"**Party Favor**" הוא סינגל שהוקלט על ידי הזמרת-יוצרת האמריקאית בילי אייליש, מתוך המיני-אלבום הראשון שלה, Don't Smile at Me. השיר יצא לאור ב-21 באפריל 2018, על ידי חברות התקליטים דארק-רום רקורדס ואינטרסקופ רקורדס, כסינגל העשירי והאחרון מתוך המיני-אלבום.

בקנדה קיבל השיר את תואר הזהב על מכירות של למעלה מ-40,000 עותקים.

## רקע וכתיבה
השיר בדומה ל-"", "" ו-"Wish You Were Gay" נכתב על ידי בילי אייליש ביחד עם פיניאס או'קונל שגם הפיק אותו. הבי-סייד של השיר הוא הלהיט "Hotline Bling" של הראפר דרייק, אשר הגיע בשיאו אל המקום השני במצעד הבילבורד הוט 100.

כמו כן, עלה השיר לרשת הזרמת המדיה ספוטיפיי, בסמוך לצאת המיני-אלבום.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי 2017
קטגוריה:סינגלים מ-2018
קטגוריה:שירי בילי אייליש
קטגוריה:שירים באנגלית
קטגוריה:שירים שנכתבו על ידי בילי אייליש
קטגוריה:שירים שנכתבו על ידי פיניאס או'קונל
קטגוריה:שירים שהופקו על ידי פיניאס או'קונל
קטגוריה:שירים על מסיבות יום הולדת
קטגוריה:סינגלים בהוצאת אינטרסקופ רקורדס
משחק חשיבה ממוחשב

[שמאל|190px|המשחק [שולה מוקשים הוא סוג של משחק חשיבה]]
**משחק חשיבה ממחושב** (או **משחק פאזל ממוחשב**) הוא שם כולל לסוגה של משחקי וידאו אשר דורשת מן השחקן לפתור פאזלים שונים. הפאזלים דורשים יכולות שונות, ביניהן לוגיקה, זיהוי של תבניות ו, והשלמת מילים .

הז'אנר עצמו מאוד רחב, ולרוב כולל שימוש בצבעים, צורות, מספרים, אותיות, פיזיקה ושאר חוקים פשוטים יחסית. לפעמים, על השחקן לפתור את הפאזל במספר מוגבל של ניסיונות, בפרק זמן מוקצב, בניקוד מינימלי או בשילוב של חלק מן המשתנים הנ"ל.

משחק מז'אנר זה מציב את פתרון הפאזלים כמטרה המרכזית שלו. לרוב, משחקי חשיבה שונים יתבססו על סוג אחד של קונספט, אשר מפותח בעשרות וריאציות שונות. המשחקים נעים בעלייה עקבית ברמת הקושי, ומציעים רמזים כדי להוביל לפתרון.

## סוגים של משחקים בתוך הז'אנר
* **משחקי קלפים (פאזלים קלאסיים)** - למעשה מדובר בגרסאות דיגיטליות של משחקי קלפים קיימים, כמו סוליטר, מה-ג'ונג, פוקר לסוגיו ועוד.
* **משחקי פיזיקה** - משחקים שמתבססים על מכניזם פיזיקלי מסוים, שבעזרתו יש להשלים פאזלים. ככל שהריאליזם גבוה יותר, כך רמת הקושי גבוהה יותר. הז'אנר גם נפוץ במשחקי דפדפן ובמשחקי מובייל. בין המשחקים הידועים בתת-ז'אנר: המכונה המופלאה, אנגרי בירדס, portal, פורטל 2, Cut the Rope, עקרון טאלוס  הפיזיקה של קראיון  והעולם של גו .
* **אובייקט נחבא** - תת-ז'אנר שבו יש למצוא אובייקט או חפץ מסוים מתוך רשימת פריטים. משחקים מסוג זה מסווגים לרוב כמשחקי קז'ואל , בשל המכניקה הפשוטה שלהם.
* **התאמת רצפים ** - במשחק מסוג זה, על השחקן לסדר צורות גאומטריות על פי סדר מסוים או רצף מסוים, כדי ליצור להיעלמותם. הז'אנר התחיל בסוף שנות ה-80 ותחילת שנות ה-90 עם סדרות משחקים כמו טטריס ופאזל בובל. בשנות ה-2000 חברת PopCap Games הוציאה כמה מן המשחקים המוכרים ביותר בז'אנר, ביניהם זומה, סדרת ביג'ולד  וסדרת פגל . המשחק קנדי קראש סאגה זכה להצלחה גדולה בשנות ה-2010.
* **משחקי חשיבה-אקשן** - תת-ז'אנר המבוסס על פעולות בזמן אמת של השחקן. המשחק מערב לרוב משחקיות מנקודת מבט אנושית - בין אם ממבט ראשון  או ממבט שלישי . בתוך התת-ז'אנר נמצאים גם משחקי חדר בריחה. במשחקי חשיבה-אקשן יש צורך לשלוט בדמות דו-ממדית בדומה למשחק פלטפורמה ומשחקי הרפתקה, ובכך הגבול בין שלוש הסוגות הוא יחסית מעורפל. דוגמאות למשחקים: הנמלולים, Super Meat Boy ,The Neverhood ,Braid ו-האגדה של זלדה: נשימת הפרא.
* **משחקי חשיבה מתמטית** - משחקים שדורשים יכולת של חישוב מתמטי מסוים, בדרך כלל של תבנית מסוימת, על מנת לפתור את הפאזל. דוגמאות: 2048, שולה המוקשים.
* **משחקי דחיפת בלוקים** - משחקים שמבוססים ברמה כלשהי על מכניקה של דחיפת בלוקים במרחב דו־ממדי. דוגמאות: סוקובאן, Baba Is You
* **משחקי השלמת מילים או משפטים** - משחק מחשב שמבוסס על גרסה כלשהי של שבץ נא. דוגמאות: בונוס, BookWorm  ו-Bookworm Adventures .

## ראו גם
* ערכים על משחקי חשיבה ממוחשבים

## קישורים חיצוניים

## הערות שוליים

*
קטגוריה:סוגות משחקי וידאו
גיולה ז'נגלר

**גיולה ז'נגלר** (; 27 בדצמבר 1915 – 29 במרץ 1999) היה כדורגלן הונגרי, ששיחק בעמדת הקשר התקפי. נחשב לאגדה במועדון אויפשט, ובמונדיאל 1938 נחשב לשחקן הטוב ביותר בנבחרת ההונגרית שהגיעה באותו טורניר עד לגמר.

## ביוגרפיה

ז'נגלר נולד ב-27 בדצמבר 1915 בצגלד שבהונגריה. הוא ערך את הופעת הבכורה שלו במדי נבחרת הונגריה ב-2 בדצמבר 1936, בהפסד 2–6 לאנגליה. במונדיאל 1938 היה הכוכב של הנבחרת ההונגרית והגיע איתה לגמר ראשון בהיסטוריה, שבו הפסידה בתוצאה 2–4 לאיטליה. לכל אורך הטורניר כבש 5 שערים וסיים במקום השני במלכות השערים, אחרי לאונידס דה סילבה. ז'נגלר נבחר גם לנבחרת המצטיינת של אותו טורניר. בסך הכל ערך בנבחרת 39 הופעות, בהן כבש 33 שערים.

ז'נגלר ערך 325 הופעות בליגה ההונגרית, בהן כבש 387 שערים בין השנים 1935–1947, וכיום נמצא במקום השלישי בטבלת הכובשים בהיסטוריה של הליגה. הוא החל את הקריירה שלו במועדון שלגוטריאן, ומשם עבר לאויפשט. הוא שיחק רוב הקריירה שלו באויפשט, ונחשב לאגדה במועדון. המועדון זכה בגביע מיטרופה של 1939, וז'נגלר הצטיין בו, כשסיים כמלך שערי הטורניר עם 9 שערים כולל צמד במשחק הראשון בגמר נגד פרנצווארוש. בנוסף לזכייה זאת הוא זכה עם הקבוצה ב-4 אליפויות הונגריה. בשנת 1947 החליט לעזוב את אויפשט ועבר לרומא האיטלקית. מרומא עבר לאנקונה ולאחר מכן עבר למועדון דפורטיבו סמאריוס הקולומביאני, שם סיים את קריירת המשחק שלו בשנת 1953.

ז'נגלר היה מלך השערים של הליגה ההונגרית 5 פעמים בשנים 1938, 1939, 1943, 1944 ו-1945, וגם פעמיים מלך השערים באירופה בשנים 1939 ו-1945.

לאחר פרישתו החל ז'נגלר בקריירה אימון ארוכה ומוצלחת ואימן בעיקר באיטליה ובקפריסין. הוא זכה בליגה הראשונה בקפריסין עם Pezoporikos Larnaca FC בשנת 1954 ובגביע הקפריסאי עם אפואל ניקוסיה בשנת 1976.

ז'נגלר נפטר ב-29 במרץ 1999 בגיל 83 בניקוסיה שבקפריסין.

## תארים
;אויפשט
*אליפות הונגריה (4): 1938/39, 1945, 1945/46, 1946/47
*גביע מיטרופה: 1939
;נבחרת הונגריה
*סגנית גביע העולם: 1938
*גביע בלקאן: 1947
;אישיים
*מלך השערים בליגה ההונגרית (5): 1937/38, 1938/39, 1942/43, 1943/44, 1945
*מלך השערים בגביע מיטרופה: 1939

## קישורים חיצוניים

קטגוריה:חלוצי כדורגל הונגרים
קטגוריה:כדורגלני אנקונה
קטגוריה:כדורגלני רומא
קטגוריה:מאמני אנורתוסיס פמגוסטה
קטגוריה:כדורגלני נבחרת הונגריה
קטגוריה:כדורגלני מונדיאל 1938
קטגוריה:מאמני אפואל ניקוסיה
קטגוריה:מאמני כדורגל הונגרים
קטגוריה:הונגרים שנולדו ב-1915
קטגוריה:הונגרים שנפטרו ב-1999
A Question of Honour

"**A Question of Honour**" (בעברית: "**שְׁאֵלָה שֶׁל כָּבוֹד**") הוא סינגל שהוקלט על ידי הזמרת-יוצרת האנגלייה שרה ברייטמן, מתוך אלבום האולפן הרביעי שלה, *[[Fly (אלבום)|Fly]]*. השיר יצא לאור ב-6 באוקטובר 1995, כסינגל השני מתוך האלבום, על ידי חברת התקליטים איסט וסט רקורדס. השיר יצא לראשונה בגרמניה.

השיר הגיע למקום ה-15 במצעד השירים של גרמניה.

## רקע וכתיבה
השיר נכתב על ידי פרנק פיטרסון אשר הפיק את *Fly*, תוך שהוא הופק על ידי פיטרסון ביחד עם אלכס כריסטנסן. השיר הוא שיר בסגנון המוזיקה הקלאסית, המשלב בתוכו סגנונות שונים נוספים, בדומה לשירים נוספים מתוך האלבום בו הוא נכלל.

ראשית, יצא השיר כסינגל ביחד עם ארבעה רמיקסים שנעשו עבורו. בהמשך, יצא בשנית, תוך שהבי-סייד שלו היה השיר "On the Nile".

## וידאו קליפ
הווידאו קליפ המלא שיצא עבור השיר הועלה ליוטיוב ב-5 במאי 2010. בתחילת הקליפ, ניתן לראות ספר, עליו כתוב "A Question of Honour". בהמשך, ניתן לראות את הספר נפתח, ולאחר מכן את ברייטמן, כשהיא שרה את השיר, תוך שהיא לובשת כתונת לבנה.

בשנת 2012, הועלתה ליוטיוב ההופעה של ברייטמן עם השיר, אשר התקיימה במסגרת סיבוב ההופעות העולמי השני שלה, "La Luna World Tour".

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי שרה ברייטמן
קטגוריה:שירים באנגלית
גריגורי מויסייביץ' גונצ'אר

**גְרִיגוֹרִי מוֹיִסֶיֶיבִיץ' גוֹנְצַ'אר** (ברוסית: **Григорий Моисеевич Гончарь**; בחלק מן המסמכים: **גריגורי מיכאילוביץ' גונצ'אר**: ברוסית: **Григорий Михайлович Гончарь;** 1916–1998) היה יהודי סובייטי שקיבל את עיטור גיבור ברית המועצות על פועלו בארמייה ה-52 שלחמה בחזית האוקראינית הראשונה במהלך מלחמת העולם השנייה.

## ביוגרפיה
גונצ'אר נולד ב-31 במאי 1916 בשם גֶנְשֶר ביליסבטגרד, האימפריה הרוסית, למשפחה יהודית של פקיד. לאחר שסיים 8 שנות לימוד בבית ספר עבד כמכונאי במפעל "הכוכב האדום" בזינובייבסק (כיום קרופיבניצקי), וב־1 בספטמבר 1937 גויס לצבא האדום. ב־1939 סיים את לימודיו בבית הספר הצבאי-פוליטי של מוסקבה, והצטרף כחבר למפלגה הקומוניסטית של ברית המועצות. שנה לאחר מכן, ב-1940, סיים קורס מפקדים בבית הספר לקומיסרים צבאיים בעיר סטלינוגורסק (כיום נובומוסקובסק) במחוז טולה.

עם תחילת פלישת הצבא הגרמני לברית המועצות הוא נשלח מיד לחזית, ונלחם במסגרת גדוד סיור מס' 747 בצ'אבוסי ליד מוגילב, שם נפצע בכתפו אך המשיך להילחם. בהמשך כותרה יחידתו ליד  והוא נפצע שנית, הפעם באופן קשה. השטח בו שהה נכבש על ידי הצבא הגרמני, והוא מצא מסתור בכפר , שם החלים והשתקם בחסותה של תושבת הכפר שנחלצה לעזרתו. לאחר מכן הצטרף אל יחידת פרטיזנים באזור מחוז צ'רקאסי ואף קיבל את מדליית העוז על הפלת מטוס. לאחר שחרור האזור על ידי הצבא האדום הגיע למחנה בדיקה מאסף של הארמייה ה-52 ומ-5 בינואר 1944 שוב גויס לצבא האדום הסדיר ומונה למפקד פלוגה בגדוד סיור מס' 1237 בחזית האוקראינית הראשונה בדרגת סגן.

במסגרת החזית האוקראינית השנייה השתתף בשחרור שטחי אוקראינה, מולדובה ורומניה. בהמשך יחידתו הועברה לחזית האוקראינית הראשונה.

ב-24 בינואר 1945 צלחה פלוגתו את נהר האודר באזור הכפר , 15 ק"מ דרומית-מזרחית לברסלאו (כיום בפולין), כבשה שטח ממערב לנהר, ואבטחה את חציית נהר על ידי שאר יחידות הגדוד, פעולה אשר במהלכה נפצע קשה, ושבעבורה קיבל את עיטור גיבור ברית המועצות ב־10 באפריל 1945.

הוא חזר לשירות צבאי באוגוסט-ספטמבר של אותה שנה לאחר שיקום, ומ-1946 עד 1956 שירת כמרצה בקתדרה לעתודה צבאית במכון הרפואי של סטניסלב, ואף לקח חלק בדיכוי ההתקוממות ההונגרית ב-1956. בהמשך שירותו סיים את ההכשרה הפיקודית "קורס ויסטרל", פיקד על גדוד ממונע בעיר סלאווטה (כעת באוקראינה), ובהמשך על גדוד ממונע בעיר לובומל. הוא שוחרר למילואים בשנת 1962 בדרגת סא"ל, וקודם ב-1975 לדרגת אל"ם. התגורר בעיר איוונו-פרנקובסק שם עבד כמנהל שלוחה של המכללה הטכנולוגית של קייב והמכללה לרכב של קייב, שמה גם לימד כלכלה מדינית. ב-1978 פרסם את הספר "אודם פאתי שמיי תיאסמין" באוקראינית (נקרא גם "הפרטיזנים של היער הקר") שמספר על חיי הפרטיזנים.

נפטר ב־17 בדצמבר 1998 באיוונו-פרנקיבסק.

## משפחתו
בנו ויאצ'סלב - רופא מומחה בתחום הסרטן.
## הערות שוליים

קטגוריה:יהודים אנשי הצבא האדום במלחמת העולם השנייה
קטגוריה:מעוטרי עיטור לנין
קטגוריה:מעוטרי הכוכב האדום
קטגוריה:מעוטרי עיטור המלחמה הפטריוטית הגדולה
קטגוריה:יהודים מעוטרי גיבור ברית המועצות
קטגוריה:סובייטים שנולדו ב-1916
קטגוריה:סובייטים שנפטרו ב-1998
חיים וייס

**חיים וייס** (נולד ב־11 בדצמבר 1969) הוא פרופסור מן המניין במחלקה לספרות עברית באוניברסיטת בן-גוריון בנגב.

## ביוגרפיה
וייס נולד בשנת 1969 בירושלים. גדל בגבעה הצרפתית, למד בבית הספר חורב ובישיבה התיכונית חורב, והיה חניך ומדריך בבני עקיבא. המשיך ולמד שנה בישיבת הקיבוץ הדתי. את שירותו הצבאי עשה כקצין בחטיבה 7.

בשנת 1994 החל ללמוד ספרות עברית באוניברסיטה העברית בירושלים. את עבודת הדוקטור שלו, שאותה כתב בהנחייתה של פרופ' גלית חזן-רוקם, הקדיש לבחינת החלום בעולמם של חז"ל. בשנת 2000 החל ללמד במחלקה לספרות עברית באוניברסיטת בן-גוריון בנגב, ומשנת 2007 הוא חבר סגל קבוע בה. שימש כעורך שותף של כתב העת "מדעי היהדות" ושל סדרת ספרי המחקר "מסה קריטית". בשנים 2022-2018 שימש כראש המחלקה לספרות עברית. מרבית מחקריו עוסקים בספרות חז"ל, במיוחד בתלמוד הבבלי, ובהתקבלותה המורכבת של ספרות חז"ל בספרות העברית המודרנית.

במסגרת פעילותו הפוליטית היה שותף בשנת 2001 להקמת תנועת "אומץ לסרב", שחבריה סירבו להמשיך ולשרת כחיילי מילואים בשטחים.

## חיים אישיים
נשוי לפסיכולוגית נורית ענבר-וייס ואב לשלוש בנות.

## ספריו
* חיים וייס, **ומה שפתר לי זה לא פתר לי זה: קריאה במסכת החלומות שבתלמוד הבבלי**, סדרת מסה קריטית, מרכז הקשרים, אוניברסיטת בן-גוריון בנגב, 2011
* חיים וייס, **החלום בעולמם של חז"ל** האוניברסיטה המשודרת, 2013
*חנה סוקר שווגר וחיים וייס, **מלאכת החיים: עיונים ביצירתו של חיים באר**, עם עובד, 2014
*חיים וייס ושירה סתיו, **שובו של האב הנעדר: קריאה מחודשת בסדרת סיפורים מן התלמוד הבבלי**, מוסד ביאליק, 2018
* **ספרים מחוקים**, הוצאת אפרסמון 2022

## קישורים חיצוניים
* פרופ' חיים וייס, באתר של אוניברסיטת בן-גוריון בנגב
* 
* Haim Weiss - Curriculum Vitae
* 
* 

**מהרצאותיו**:
* שאלות של זהות בתיאורי החפירות של יגאל ידין, בערוץ יוטיוב של אוניברסיטת בר-אילן
* יעקב ועשו והבחירה באלימות  ד"ר חיים וייס על פרשת וישלח, בערוץ יוטיוב של מכון ון ליר בירושלים
* תלמודו של עגנון: על מקומם של חז"ל ביצירתו של עגנון, סדרה של חמש הרצאות בבית אבי חי

**על ספריו**:
* 
* 
* 
* 

## הערות שוליים

קטגוריה:חוקרי ספרות ישראלים
קטגוריה:חוקרי ספרות חז"ל
קטגוריה:סגל אוניברסיטת בן-גוריון בנגב: ספרות עברית
קטגוריה:בוגרי בית הספר היסודי חורב (ירושלים)
קטגוריה:בוגרי ישיבת חורב-ירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:בוגרי בני עקיבא
קטגוריה:צור הדסה: אישים
קטגוריה:ישראלים שנולדו ב-1969
תעלת גאורגה הקדוש

**תעלת גאורגה הקדוש** (ברומנית: **Brațul Sfântu Gheorghe**) היא הזרוע הדרומית ביותר מבין הזרועות דרכן נשפכת הדנובה לים השחור. התעלה נמצאת בחבל דוברוג'ה, ברומניה.

אורך התעלה הוא 112 קילומטרים ועומקה המרבי 26 מטרים. מתעלת גאורגה הקדוש מסתעפות תעלת דראנוב ותעלת דונאבאט המקשרות ללגונה ראזים.

## קישורים חיצוניים

* Bratul Sfantu Gheorghe 

גאורגה הקדוש
גאורגה הקדוש